分司東都寓居履道叨承川尹劉侍郎大夫恩知上四十韻
作者：杜牧
朝代：唐

paragraphs: 命世須人瑞，匡君在岳靈。
氣和薰北陸，襟曠納東溟。
賦妙排鸚鵡，詩能繼鶺鴒。
蒲親香案色，蘭動粉闈馨。
周孔傳文教，蕭曹授武經。
家童諳禁掖，廐馬識金鈴。
性與姦邪背，心因啓沃冥。
進賢光日月，誅惡助雷霆。
閶闔開時召，簫韶奏處聽。
水精懸御幄，雲母展宮屏。
捧詔巡汧隴，飛書護井陘。
先聲威虎兕，餘力活蟭螟。
榮重秦軍箭，功高漢將銘。
戈鋋迴紫塞，干戚散彤庭。
順美皇恩洽，扶顛國步寧。
禹謨推掌誥，湯網屬司刑。
穉榻蓬萊掩，膺舟鞏洛停。
馬羣先去害，民籍更添丁。
猾吏門長塞，豪家戶不扃。
四知臺上鏡，三惑井中瓶。
雅韻憑開匣，雄鋩待發硎。
火中膠綠樹，泉下斸青萍。
五岳期雙節，三台空一星。
鳳池方注意，麟閣會圖行。
寒暑逾流電，光陰甚建瓴。
散曹分已白，崇直眼由青。
賜第成官舍，傭居起客亭。
松筠侵巷陌，禾黍接郊坰。
宿雨回爲沼，春沙淀作汀。
魚罾棲翡翠，蛛網掛蜻蜓。
遲曉河初轉，傷秋露已零。
夢餘鐘杳杳，吟罷燭熒熒。
字小書難寫，桮遲酒易醒。
久貧驚早鴈，多病放殘螢。
雪勁孤根竹，風彫數莢蓂。
轉喉空婀娜，垂手自娉婷。
脛細摧新履，腰羸減舊鞓。
海邊慵逐臭，塵外怯吞腥。
隱豹窺重巘，潛虯避濁涇。
商歌如不顧，歸棹越南{氵雨/品}。